[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.5.2006

KOM(2006) 239 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

En pakke af forslag til retsforskrifter som følge af den interinstitutionelle aftale om budgetdisciplin og forsvarlig økonomisk forvaltning

MEDDELELSE FRA KOMMISSIONEN TIL RÅDET OG EUROPA-PARLAMENTET

En pakke af forslag til retsforskrifter som følge af den interinstitutionelle aftale om budgetdisciplin og forsvarlig økonomisk forvaltning

EN PAKKE AF FORSLAG TIL RETSFORSKRIFTER SOM FØLGE AF DEN INTERINSTITUTIONELLE AFTALE OM BUDGETDISCIPLIN OG FORSVARLIG ØKONOMISK FORVALTNING

Indgåelsen den 17. maj 2006 af aftalen om den finansielle ramme for 2007-2013 ("den interinstitutionelle aftale om budgetdisciplin og forsvarlig økonomisk forvaltning") mellem Kommissionen, Rådet og Europa-Parlamentet er en reel succes for EU, fordi det skaber en stabil finansiel ramme de kommende syv år for de politiske prioriteter i et udvidet EU. Det er på nuværende tidspunkt op til institutionerne og medlemsstaterne at sikre, at de disponible finansielle midler anvendes og budgetterne gennemføres så godt som muligt. Indsatsen på EU-plan skal medføre en reel merværdi som supplement til de nationale, regionale og lokale foranstaltninger, og virkningerne heraf for den enkelte aktør i EU skal være optimal. Kommissionen er i lyset af ovennævnte klar til fuldt ud at gøre sit hertil.

Aftalen markerer en væsentlig etape hen imod slutmålet, som er allerede fra begyndelsen af 2007 at sikre, at EU råder over en række operationelle programmer. Det drejer sig på nuværende tidspunkt om at fortsætte indsatsen i forbindelse med hver enkelt retsforskrift. Med henblik herpå har Kommissionen til hensigt fortsat at lette og sætte gang i processen, således som den har gjort, siden forhandlingerne blev indledt.

I forbindelse med forhandlingerne om den finansielle ramme for 2007-2013 har Europa-Parlamentet, Rådet og Kommissionen i oktober 2005 vedtaget en fælleserklæring, hvori de forpligter sig til at fortsætte arbejdet med de forslag til retsforskrifter, der er under drøftelse, og når den interinstitutionelle aftale er vedtaget og på grundlag af Kommissionens ændrede forslag, at opnå enighed om hver af disse. I henhold til EF-traktatens artikel 250, stk. 2, og for at lette denne fase i forbindelse med hver enkelt retsforskrift vedtager Kommissionen i dag alle 30 forslag, hvoraf 26 er ændrede forslag, og 4 er nye forslag.

Visse retsforskrifter indgår ikke som en del af denne pakke af foranstaltninger. Det gælder bl.a. for dem, der siden 17. maj har været politisk enighed om. I forbindelse med disse spillede Kommissionen fuldt ud sin rolle for at hjælpe med til at skabe enighed mellem lovgivningsmyndighedens grene. Det gælder også for dem, hvor Kommissionens oprindelige forslag ikke ændres af indgåelsen af den interinstitutionelle aftale. For alle de andre, der er medtaget i den pakke, der fremlægges i dag, gør Kommissionens ændringer det muligt at tage hensyn til indholdet af den interinstitutionelle aftale, enten på forenklet vis, når det drejer sig om at tilpasse de finansielle midler, der afsættes til hvert program, eller mere detaljeret, når forskriftens struktur eller indhold er blevet revideret. Det skal også bemærkes, at i fire ændrede forslag er de ændringsforslag, som Europa-Parlamentet allerede har vedtaget under førstebehandlingen, medtaget, og at et forslag er blevet delt op i to ændrede forslag som følge af Rådets og Europa-Parlamentets ønske herom, idet sidstnævnte endnu ikke er nået til førstebehandlingen heraf.

På grundlag af de ændrede forslag opfordrer Kommissionen Europa-Parlamentet og Rådet til at fortsætte og hurtigst muligt afslutte deres arbejde, idet målet er at råde over alle de juridiske instrumenter i tide, således at programmerne reelt kan iværksættes i januar 2007.